Av NTB-Anne Marjatta Gøystdal

Partiet legger fram sitt alternativ til statsbudsjett mandag. Det inneholder blant annet en tiltakspakke som er rettet mot skatteflukt og økonomisk kriminalitet.

Nasjonal talsperson Une Bastholm mener avsløringene fra Paradise papers og Panama papers viser hvorfor en opptrapping er nødvendig.

– 23 milliarder per år i tapte skatteinntekter betyr tapt velferd for dagens og fremtidens generasjoner, for denne summen kunne vi ha finansiert over 31.000 lærere i året, sier hun.

Følg Dagsavisen på Facebook og Twitter!

– Styrke kontrolletatene

Sett i lys av det som har kommet fram, må Norge jobbe for å få til økt internasjonalt samarbeid, samtidig som de nasjonale kontrolletatene styrkes, mener hun.

– Finansminister Siv Jensen (Frp) må garantere at norske skattemyndigheter har ressurser og instruks for å gå gjennom alle norske personer og selskaper som er omtalt i Paradis-papirene, og til å bekjempe skattekriminalitet generelt, mener Bastholm.

MDG foreslår derfor en tiltakspakke på til sammen 600 millioner kroner. Av disse skal 100 millioner kroner settes av for å styrke Økokrim. Resten skal fordeles mellom Nav, skatteetaten, Tolletaten, påtalemyndighet og politiet, Finanstilsynet og Brønnøysundregistrene.

Les også: Avslører bankene

Økt åpenhet

Avsløringene som har avdekket skatteunngåelse, skjulte selskapsstrukturer og eierskap må møtes med flere tiltak, mener MDG:

* Etablere offentlig selskapsregister og sikre åpenhet i selskapers skattepolicy.

* Styrke land-for-land-rapporteringen.

* Bruke offentlig eierskap mer aktivt.

* Utvide opplysningsplikten for advokater i saker hvor de mistenker skatteplanlegging.

* Innføre flere tiltak mot hvitvasking, inkludert tettere samarbeid med finansnæring og eiendomsbransjen om temaet.

Mens man venter på en internasjonal, enhetlig skattlegging av multinasjonale selskaper, må Norge få fart på egne politiske tiltak, mener Bastholm, som er MDGs ene representant på Stortinget. Hun varslet nylig at hun vil be Stortinget om å granske funnene i Paradise papers.

– Vi trenger en storsatsing som vil bidra til å hente inn inntekter som ellers lures unna fellesskapet, og vil bidra til at flere får ordnede arbeidsforhold, sier hun. (NTB)